Serbske šulske towarstwo

Serbske šulske towarstwo z.t. (skrótšenka SŠT) je jedne z najwjetšich serbskich fachowych towarstwow a załoži so dnja 5. januara 1991 w běhu přestrukturowanja serbskich institucijow po přewróće w Chrósćicach. Ideja bě so zrodźiła w dźěłowej skupinje Serbske šulstwo Serbskeje narodneje zhromadźizny. Jako přikład słužeše Danske šulske towarstwo za Južnu Schleswigsku. Předsydka towarstwa je wot januara 2021 Katharina Jurkowa. Jeje předchadnica bě wot załoženja towarstwa sem Ludmila Budarjowa.

 Nadawki 
Towarstwo zastupuje serbske zajimy na polu dwurěčneho předšulskeho kubłanja kaž tež w dwurěčnym kubłanskim systemje wot pěstowarnje přez zakładnu a wyšu šulu hač do gymnazija a akademiskeho kubłanja. Nimo toho skutkuje jako nošer třoch serbskich a štyrjoch Witaj-pěstowarnjow w serbskim sydlenskim rumje z cyłkownje wjace hač 600 dźěćimi kaž tež fachowy gremij a jednanski partner za ministerstwa a institucije k naspomnjenym temam. Wothladajo wot toho zarjaduje towarstwo prózdninske rěčne lěhwa kaž tež wubědźowanja, na přikład Olympiady serbskeje rěče. 

Załoženje swobodnych serbskich šulow, kaž je na přikład Danske šulske towarstwo wobhospodarja, bě hladajo na zamknjenje serbskich šulow wosebje spočatk 2000tych lět w diskusiji, njeje so pak ženje zwoprawdźiło. 

Serbske šulske towarstwo je čłon serbskeho třěšneho zwjazka Domowiny. Jeho čłonojo su předewšěm wučerjo a kubłarjo kaž tež starši.

 Wotkaz 
 Webstrona šulskeho towarstwa (serbsce a němsce)

Kategorija:Załožene 1991
Kategorija:Serbske towarstwo
Kategorija:Serbšćina
Kategorija:Kubłanje